חופשה ברומא

**חופשה ברומא** (באנגלית: **Roman Holiday**) הוא סרט מסוגת הקומדיה רומנטית שיצא לאקרנים בשנת 1953. בסרט, בבימויו של ויליאם ויילר, הנסיכה אן (אודרי הפבורן) מבלה יממה ברומא בחברתו של העיתונאי ג'ו ברדלי (גרגורי פק).

הסרט היה פריצת הדרך של השחקנית אודרי הפבורן בארצות הברית, לאחר שזכתה בפרס אוסקר לשחקנית הטובה ביותר על משחקה בו.

## מקור השם
שם הסרט מתאר את ההתרחשות העיקרית בו - חופשתה של הנסיכה אן ברומא, אולם באנגלית המונח "חופשה רומאית" משמעו תקופה של הוללות או הנאה סדיסטית.

## תסריט
התסריט נכתב על ידי דלטון טרמבו, אולם טרמבו היה ברשימה השחורה של הוליווד, ועל כן רשמית נכתב התסריט על ידי ג'ון דייטון ואיאן מקלילן האנטר. בגרסת ה-DVD שיצאה בשנת 2003 ניתן לטרמבו הקרדיט הראוי.

## תקציר עלילה
הנסיכה אן, יורשת העצר של מדינה ששמה אינו מוזכר בסרט, עורכת סיור בערי בירה באירופה ומגיעה לרומא. באחד הלילות היא מביעה את מורת רוחה מתפקידה הרשמי ומהמגבלות שהוא מטיל עליה. רופא החצר נותן לה זריקת הרגעה, אך היא בורחת מהשגרירות שבה היא שוהה ויוצאת לטייל ברומא. עקב השפעת הזריקה, היא נרדמת על ספסל ציבורי, שם מוצא אותה עיתונאי אמריקאי המתגורר ברומא, בשם ג'ו ברדלי. הוא אינו מזהה אותה (היא מזדהה בפניו בשם אניה סמית') ונותן לה כסף למונית, אך היא כה עייפה שהיא אינה מסוגלת לתקשר עם נהג המונית. לכן הוא לוקח אותה לדירתו, שם היא ישנה.

למחרת בבוקר, ברדלי מגיע באיחור למשרדו ומשקר למעסיקו וטוען שהיה במסיבת העיתונאים של הנסיכה אן. המעסיק מראה לו שפורסם בעיתונים שהנסיכה חלתה, ולכן מסיבת העיתונאים בוטלה. הידיעה בעיתון כללה תמונה של הנסיכה, וברדלי מגלה שהאישה שישנה בדירתו היא הנסיכה, והוא מתחייב למעסיקו להביא ריאיון איתה.

כאשר היא מתעוררת, היא יוצאת לסיור ברומא, והוא מצטרף אליה, תוך שכל אחד מהם מציג את עצמו בזהות בדויה. ברדלי מזמין את חברו, הצלם אירווינג רדוביץ' (אדי אלברט), כדי לצלם אותם בסיור "בלעדי" זה. במהלך היום, הוא והנסיכה מתאהבים זה בזה, אך בערב הוא מחזיר אותה לשגרירות והיא חוזרת לשגרת נסיכותה. ברדלי מחליט שלא לכתוב את הכתבה עליה.

למחרת, ברדלי והצלם מגיעים גם הם למסיבת העיתונאים, אן מזהה אותם, אך שלושתם ממשיכים להשתתף במסיבה הרשמית בלי לחשוף את סודם, והצלם נותן לה את התמונות שצילם.שמאל|ממוזער|250px|אודרי הפבורן, גרגורי פק ו"פה האמת"

## צילומי הסרט
הפבורן לא הצליחה לכאורה במבחן המשחק שלה, אך לאחר שסיימה והבמאי נתן אות לסיום הצילומים, המשיך הצלם להפעיל את המצלמה בחשאי וצילם אותה בשיחה חופשית עם הבמאי. צילומים אלה, יחד עם ההתנהגות הטבעית שלה שנחשפה בבדיקות האקראיות שבוצעו על הסט, הם שהטו את הכף לטובתה והביאו אותה בסופו של דבר לקבל את התפקיד. שיטת עבודה זו לא הייתה מקרית: הבמאי ויליאם ויילר והצוות עודדו את שחקניהם להביא למסך תגובות טבעיות ופתוחות, ולעיתים עיצבו מחדש סצנות שלמות בהתבסס על רגעים ספונטניים שנולדו מעצמם במהלך הצילום.

הסרט צולם כמעט כולו ברומא ובאולפני Cinecittà, תוך ניצול נרחב של רחובותיה, כיכרותיה ואתריה ההיסטוריים – מזרקת טרווי, המדרגות הספרדיות, הקולוסיאום ועוד – אתרים שהקנו לסיפור תחושת אותנטיות ייחודית לעיר הנצחית. הפקת הסרט לא הייתה חפה מקשיים: משרד התיירות האיטלקי סירב בתחילה לאשר את הצילומים, חששות שמא הסרט יפגע בתדמית איטליה בעיני העולם, אך לאחר שהמכשול הוסר, זכה הסרט לכתוב דף היסטורי בקולנוע כאחד מהסרטים האמריקאיים הראשונים שצולמו במלואם בלוקיישן על אדמת איטליה.

בסצנה המפורסמת שבה ברדלי מכניס את ידו לפיו של "פי האמת" ומספר לאניה שהפסל נושך את ידו של שקרן, הבדיחה של גרגורי פק לא הייתה כתובה בתסריט מראש. פק הסתיר את ידו בשרוולו כדי לדמות שאיבד אותה, אך הפבורן לא ידעה על כך כלל. כך תגובותיה האותנטיות – הבהלה, הצעקה, ואחר כך הצחוק הפורץ – נלכדו במצלמה כפי שהיו, ומה שהתחיל כגימיק ספונטני הפך לאחד הרגעים הבלתי נשכחים ביותר בסרט.

## משתתפים
* גרגורי פק - ג'ו ברדלי
* אודרי הפבורן - הנסיכה אן (אניה סמית')
* אדי אלברט - אירווינג רדוביץ'
* הרטלי פאוור - מר הנסי, העורך
* הרקורט ויליאמס - השגריר
* מרגרט רולינגס - הרוזנת ורברג
* טוליו קרבונטי - גנרל פרובנו
* פאולו קרליני - מריו דלאני, ספר
* קלאודיו ארמלי - ג'ובאני, בעל הבית
* פאולה בורבוני - יושבת ראש
* אלפרדו ריצו - נהג מונית

## פרסים והוקרה
בשנת 1999 הכריזה ספריית הקונגרס כי לסרט חשיבות תרבותית בארצות הברית.

### זכיות
* פרס אוסקר לשחקנית הטובה ביותר - אודרי הפבורן
* פרס באפט"א לשחקנית הטובה ביותר בתפקיד ראשי - אודרי הפבורן
* פרס אוסקר לסיפור הטוב ביותר  - דלטון טרמבו
* פרס גלובוס הזהב לשחקנית הראשית הטובה ביותר - אודרי הפבורן
* פרס חוג מבקרי הקולנוע בניו יורק - השחקנית הטובה ביותר - אודרי הפבורן
* פרס אוסקר לעיצוב התלבושות הטוב ביותר - אדית הד
* פרס איגוד הכותבים של אמריקה לקומדיה הטובה ביותר - איאן מקלילן הנטר ודלטון טרמבו

### מועמדויות
* פרס אוסקר לסרט הטוב ביותר
* פרס באפט"א לסרט הטוב ביותר
* פרס אוסקר לבימוי הטוב ביותר - ויליאם ויילר
* פרס אוסקר לתסריט המקורי הטוב ביותר - איאן מקלילן הנטר ודלטון טרמבו
* פרס אוסקר לשחקן המשנה הטוב ביותר - אדי אלברט
* פרס באפט"א לשחקן הטוב ביותר בתפקיד משנה
* פרס באפט"א לשחקן הזר הטוב ביותר - גרגורי פק
* פרס אוסקר לתפאורה הטובה ביותר
* פרס אוסקר לצילום הטוב ביותר - פרנץ פלנר והנרי אלקן
* פרס אוסקר לעריכה הטובה ביותר - רוברט סווינק
* פרס איגוד הבמאים של אמריקה לבימוי הטוב ביותר

## קישורים חיצוניים

* 
* , 

## הערות שוליים

קטגוריה:סרטי 1953
קטגוריה:סרטי קומדיה רומנטית אמריקאיים
קטגוריה:סרטים בשימור ספריית הקונגרס
קטגוריה:עיתונות בקולנוע
קטגוריה:זוכי אוסקר: התלבושות הטובות
קטגוריה:סרטי אודרי הפבורן
קטגוריה:סרטי גרגורי פק
קטגוריה:סרטי ויליאם ויילר
קטגוריה:סרטים עם מוזיקה מאת ז'ורז' אוריק
קטגוריה:רומא בקולנוע